**Фарміраванне ўменняў творчага чытання і**

**аналізу мастацкіх твораў на вучэбных занятках беларускай літаратуры**

Беларуская літаратура **—**  дысцыпліна культуралагічнага цыкла, якая паслядоўна і сістэматычна далучае вучняў да мастацтва. Літаратура ў школе - сродак эстэтычнага асваення жыцця, яго маральных нормаў і вартасцей. Вывучэнне літаратуры дапамагае вучням убачыць разнастайнасць свету, адкрыць таямніцы пісьменніцкага майстэрства, набыць вопыт маўленчай і творчай дзейнасці, авалодаць культурай чытання, з павагай і любоўю ставіцца да мастацкай кнігі. Такім чынам, у арганічнай сувязі з пазнаннем літаратуры як мастацтва ідзе і працэс фарміравання сістэмы каштоўнасных арыентацый вучня, адносін яго да жыцця, да людзей, працэс усведамлення сябе асобай.

У школьным выкладанні літаратуры галоўнай праблемай застаецца арганізацыя чытання мастацкіх твораў вучнямі, але вывучэнне літаратуры **—**  не проста захапляючае чытанне, задавальненне сваёй цікаўнасці. Гэта яшчэ і “напружаная праца думкі, скіраваная на тое, каб узбагаціць нашы ўяўленні аб жыцці, глыбей пазнаць тое, што адбываецца навокал, лепш разумець людзей”.

Навучанне чытанню, развіццё і ўдасканаленне прыёмаў асэнсавання прачытанага **—**  важная задача, якая стаіць перад настаўнікам. Уменне правільна чытаць забяспечвае фарміраванне іншых маўленчых уменняў, стварае базу для навучання школьнікаў напісанню пераказаў і сачыненняў. Ад якасці чытання залежыць і пісьменнасць вучняў.

У апошнія гады ў кніг з'явіліся сур'ёзныя канкурэнты, найперш **—** кіно, інтэрнэт. Чытанне, па вобразным выказванні Янкі Брыля, **—**  “*праца і свята*”. Яно патрабуе вялікага напружання, як і любая праца. Зацікавіць школьніка вывучаемым творам, пракантраляваць, каб ён быў прачытаны ў час - задачы, якія абавязкова даводзіцца вырашаць кожнаму настаўніку.

Чытанне мастацкага твора **—**  адзін з асноўных этапаў яго вывучэння ў школе. Калі твор належным чынам не ўспрыняты школьнікамі, не можа нават быць гаворкі пра яго вывучэнне.

Творы мастацкай літаратуры і ў школе трэба чытаць па-мастацку. Кожнаму настаўніку літаратуры неабходна самаму ўмець і вучыць школьнікаў перадаваць, раскрываць у жывым слове змест мастацкага тэксту - прапушчанае праз уласнае інтэлектуальнае і пачуццёвае ўспрыняцце, усведамленне і адчуванне, вуснае слова настаўніка стане дзейсным сродкам гуманітарнага навучання, ідэйна-маральнага і эстэтычнага выхавання вучняў на ўроках беларускай літаратуры.

Месца ж мастацкага чытання, яго падрыхтоўка і распрацоўка на ўроку літаратуры можа быць вызначана толькі самім настаўнікам, бо цалкам залежыць ад навучальных і выхаваўчых задач, якія ставяцца пры вывучэнні канкрэтных тэм.

Пазнанне мастацкага твора патрабуе яго чытання і перачытвання, таму адрозніваюць розныя віды чытання.

***Першае чытанне*** мае асаблівае значэнне ў далейшым асэнсаванні твора. Вельмі важна, каб яно ўсхвалявала вучняў, выклікала эстэтычную асалоду, нарадзіла жаданне абмеркаваць яго. Добра, калі вучні адчуюць мастацкую арыгінальнасць твора, зацікавяцца праблемамі, якія ўзнімае пісьменнік. Чытачы ці слухачы падпадаюць пад уздзеянне мастацкіх вобразаў, разам з пісьменнікам радуюцца, смуткуюць, абураюцца, захапляюцца, любяць і ненавідзяць. Аднак першае чытанне ўсё ж характарызуецца павярхоўнасцю.

У школе мастацкі твор не проста чытаецца, а вывучаецца. Таму тут неабходна ***паўторнае чытанне***. Пасля першага чытання ўспрымаецца агульны змест твора і развіццё сюжэта, таму “паўторна можна чытаць не спяшаючыся, затрымлівацца на дэталях, абдумваць прачытанае, вяртацца пры неабходнасці да пэўных радкоў ці эпізодаў”.

Мастацкія творы вучні чытаюць у класе і дома, таму вылучаюць класнае і дамашняе чытанне. Пры ***класным чытанні*** звычайна творы чытаюцца ўголас, пры такім чытанні паўней і глыбей выяўляецца спецыфіка літаратуры як слоўнага віду мастацтва, для якога важна не толькі семантычнае значэнне, але і гучанне слоў. Пры класным чытанні ўзнікае калектыўнае суперажыванне. Таму ролю класнага чытання ў вывучэнні мастацкага твора цяжка пераацаніць.

На ўроках беларускай літаратуры вывучаюцца творы вялікай і малой формы. У класе можна цалкам прачытаць толькі творы малой формы: вершы, байкі, казкі, апавяданні. Улічваючы своеасаблівасць уздзеяння класнага чытання на вучняў, настаўнік павінен клапаціцца і пра тое, каб на ўроку гучалі ўрыўкі і з вялікіх твораў, якія вучні чытаюць дома, прычым у добрым выкананні.

Нельга недаацэньваць і ***дамашняе чытанне***, якое мае свае асаблівасці і якасці, не менш істотныя, чым класнае чытанне. “Дамашняе чытанне інтымнае, бо вучань застаецца сам на сам з творам, з пісьменнікам. ён адчувае сябе ў свеце, створаным пісьменнікам, зусім вольна, раскавана, бо няма патрэбы суадносіцца з тым, як рэагуюць іншыя, як яны ацэньваюць яго пачуцці, яго адносіны да твора. Той, хто мае магчымасць бачыць юнага чытача дома схіленым над кнігай, бывае сведкам, як ён плача ці смяецца, выкрыквае асобныя словы, што перадаюць яго эмоцыі. Настаўнік павінен прывучыць школьнікаў самастойна перачытваць дома таксама вершы, байкі, казкі, апавяданні, праслуханыя ў класе. Толькі той педагог, які ў рабоце над творам выкарыстоўвае розныя віды чытання, дасягае эфектыўнасці ў навучанні і выхаванні вучняў.

Вывучэнне мастацкай літаратуры немагчыма без чытання. Таму ***метад выразнага чытання*** адносіцца да найбольш спецыфічных метадаў выкладання мастацкага слова ў школе. Выразнае чытанне цесна звязана з асэнсаваным чытаннем. Каб выразна прачытаць, трэба перш за ўсё разумець, аб чым вядзецца размова ў тэксце, зразумець галоўную думку, характэрныя асаблівасці герояў, адносіны аўтара да герояў. Метад выразнага чытання прымяняецца на ўсіх этапах вывучэння мастацкага твора. Да яго звяртаюцца і настаўнік, і вучні.

Канкрэтнае праяўленне гэты метад знаходзіць у шматлікіх прыёмах. Адзін з гэтых прыёмаў **—**  *чытанне настаўніка*, якое з'яўляецца ўзорам для вучняў. Выразнае чытанне настаўніка - узор для вучняў. Чым выразней настаўнік прачытае тэкст, тым лепш данясе ён да свядомасці вучняў яго змест, вобразы, ідэю, тым больш гэты твор будзе ўплываць на пачуцці дзяцей, выклікаць пэўныя эмоцыі.

Не менш важнае значэнне на ўроках літаратуры мае *чытанне вучняў* **—**  культура чытання школьнікаў з'яўляецца “паказчыкам іх літаратурнага развіцця, жыццёва неабходным уменнем, а таксама спосабам вывучэння літаратуры”. У ім выяўляецца разуменне твора вучнем. Таму асабліва вялікая роля надаецца гэтаму прыёму на заключных занятках. Чытанне ў гэтым выпадку з'яўляецца паказчыкам, як вучні асэнсавалі мастацкі твор.

Калі настаўнік-славеснік на ўроках літаратуры вучыць школьнікаў па-мастацку чытаць разнажанравыя творы, то ён не можа абысціся без аналізу і ацэнкі іх выканання. Аналіз вучнёўскага чытання павінен быць як мага больш канкрэтны, заўвагі - тактоўныя і добразычлівыя, з улікам узроставых асаблівасцей псіхалогіі школьнікаў, парады - творчага характару. Калі ж на ўроку праведзены выканальніцкі аналіз і настаўнік з некалькімі вучнямі працаваў над увасабленнем мастацкага тэксту ў жывое вуснае слова, то іх індывідуальную працу варта падтрымаць пахвалой; у тых выпадках, калі на ўроку правяраецца дамашняе заданне - самастойна падрыхтаванае чытанне мастацкага твора ці ўрыўка з яго, то, ацэньваючы працу вучня, настаўнік улічвае: што зразумеў вучань у мастацкім творы, ці ўяўляе ён вобразны змест мастацкага тэксту, ці ёсць у яго эмацыянальныя адносіны да аўтарскіх слоў, ці дакладна акрэслена мэта яго слоўнага дзеяння.

Тэхнічныя сродкі навучання даюць магчымасць прымяняць *праслухоўванне чытання артыстаў*, *аўтараў* што дапамагае зрабіць выкладанне літаратуры больш цікавым, а ўрокі **—**  эмацыянальнымі. Засвоіўшы сэнсава-псіхалагічны змест твора, маючы ўласныя эмацыянальныя адносіны да тэксту, вучні змогуць глыбей прааналізаваць прафесійнае выкананне і крытычна ацаніць сваё чытанне. Чытанне артыста лепш выкарыстаць на заключным этапе вывучэння твора, калі ў вучняў склалася ўласнае ўяўленне пра яго ідэйны змест.

Для выпрацоўкі выразнасці чытання мэтазгодна выкарыстоўваць наступныя метадычныя прыёмы:

**—** *слуханне ўзорнага чытання настаўніка;*

**—***папярэдні сэнсава-інтанацыйны аналіз тэксту, высвятленне матываў паводзін дзейных асоб*;

**—** *вуснае маляванне*;

**—** *гукавое выражэнне знакаў прыпынку;*

**—** *інсцэніроўка асобных эпізодаў твора*.

Пры вывучэнні драматычных твораў настаўнік звяртаецца да *чытання па ролях*. Гэты прыём дазваляе ўлічваць жанравую спецыфіку п'есы. Такое чытанне пакідае незабыўнае ўражанне, калі выканаўцы падабраны ўдала, калі яны папярэдне рыхтаваліся да чытання і перад ўрокам была праведзена рэпетыцыя.

Прыёмам чытання часам называюць і *завучванне на памяць* **—**  яно спрыяе “павышэнню агульнага інтэлектуальнага развіцця школьніка, культуры яго мовы, служыць выхаванню волі, цярплівасці, настойлівасці”. Нельга патрабаваць ад вучняў вывучыць дома тэкст на памяць, калі на ўроку не былі праведзены аналіз твора і распрацоўка чытання, пакуль школьнікі не засвоілі ідэйна-тэматычнага зместу твора.

Пры аналізе мастацкага твора найчасцей прымяняецца ***выбарачнае чытанне*****—** сцэны, эпізоду, з'явы, акта, страфы, бо рамкі ўрока не заўсёды дазваляюць прачытаць увесь твор.

Настаўніку важна ведаць, як вучні чыталі твор **—**  з жаданнем ці толькі па абавязку і што зацікавіла іх найбольш. *Гутарка, вуснае славеснае маляванне, ілюстраванне твора, пераказ любімых старонак, напісанне водзываў* **—**  тыя метады і прыёмы, з дапамогай якіх можна вырашыць гэту задачу. Вызначыць зыходны ўзровень успрымання твора, тую мяжу, ад якой настаўнік павядзе вучняў у мастацкі свет пісьменніка, будзе фарміраваць культуру іх чытання **—**  таксама задача арыенціровачных заняткаў. Яе можна вырашыць, калі звярнуцца да класа з аналітычнымі, праблемнымі пытаннямі. Яны даюць магчымасць стварыць своеасаблівыя праблемныя сітуацыі, выявіць неадпаведнасці.

Важным момантам у навучанні чытанню з'яўляецца яго асэнсаванасць. Асэнсаванасць чытання прадугледжвае разуменне вучнямі зместу твора, яго ідэйнай накіраванасці, вобразаў, а таксама ўстанаўленне ўласных адносінаў да герояў, падзей, фактаў, пададзеных у творы. Сярод прыёмаў, якія спрыяюць фарміраванню асэнсаванасці чытання, можна вылучыць наступныя:

**—** *мэтавая ўстаноўка настаўніка перад чытаннем тэксту;*

**—** *чытанне па ланцужку;*

**—** *гутарка па змесце тэксту;*

**—** *чытанне-перачытванне асобных эпізодаў*;

**—** *вуснае ілюстраванне прачытанага*.

Для правядзення аналізу мастацкага твора вылучаецца восем шляхоў:

Праблемна-тэматычны

“Следам за аўтарам”

**Шляхі аналізу мастацкага твора**

Аглядавы

Кампазіцыйны

Павобразны

Скрыты

Свабодны

Камбінаваны

**Шлях “следам за аўтарам”** самы распаўсюджаны. У аснове ляжыць аналіз асобных частак у той паслядоўнасці, у якой яны размешчаны ў мастацкім творы. Але гэты шлях патрабуе многа часу, і вучні з аналітычнага даследавання могуць збівацца на простае каменціраванне або часам падмяняць аналіз пераказам. Каб пазбегнуць гэтых недахопаў, варта прапаноўваць вучням арыентацыйную схему, якая будзе накіроўваць іх.

Чытаецца эпізод за эпізодам. Вучні сочаць за развіццём сюжэта, кампазіцыяй, вылучаюць цэнтральныя эпізоды, псіхалагічна матывуючы ўчынкі герояў. Пад кіраўніцтвам настаўніка вучні вядуць назіранне над ідэйным зместам, мовай твора. Яны прывучаюцца выяўляць адзінства часткі і цэлага, зместу і формы, асэнсоўваць узаемасувязь усіх элементаў твора, ідуць ад назіранняў над тэкстам да вывадаў і абагульненняў. Выбіраць яго варта, калі сюжэт твора мае паслядоўнае развіццё (без рэтраспекцый), калі твор складаны для самастойнага асэнсавання. Гэты шлях прыдатны пры вывучэнні лірыкі, драматычных, а таксама і эпічных твораў.

**Аналізуючы раздзел, скіроўвайце ўвагу на тое, як у гэтай частцы развіваюцца:**

* **тэматыка;**
* **праблематыка;**
* **вобразы-персанажы;**
* **асноўныя мастацкія вобразы ў іх сістэме і ўнутраных сувязях;**
* **сюжэт і кампазіцыя;**
* Названы шлях можна, да прыкладу, выкарыстоўваць пры вывучэнні такіх твораў, як “На каляды к сыну” Змітрака Бядулі (8 клас), “Шчасце” Максіма Танка (8 клас), “Трэба дома бываць часцей” Рыгора Барадуліна (8 клас), “Хто смяецца апошнім” Кандрата Крапівы (10 клас), трылогія “На ростанях” Якуба Коласа (9 клас).
* Напрыклад, шлях “услед за аўтарам” прапануе В.Я. Ляшук у сваім дапаможніку для настаўнікаў “Іван Мележ у школе” (2008 г.) пры вывучэнні рамана “Людзі на балоце”. У перспектыўным планаванні (без уступнага і заключнага ўрокаў) гэта выглядае наступным чынам:
* Аналіз першай часткі рамана. Каханне Ганны і Васіля.
* Аналіз І – ІІІ раздзелаў другой часткі рамана. Палеская вёска 20-х гадоў. Вобразы Міканора і Апейкі.
* Аналіз ІУ – У раздзелаў другой часткі твора. Яўхім і Халімон Глушакі.
* Аналіз трэцяй часткі твора. Сватанне і вяселле Яўхіма і Ганны.

Выдаткамі гэтага шляху з’яўляюцца яго неэканомнасць (патрабуе многа часу), вучні з аналітычнага даследавання могуць збівацца на простае каменціраванне або часам падмяняць аналіз пераказам, а таксама наданне перавагі падзейнаму аспекту твора.

* Каб пазбегнуць ўзгаданых недахопаў, варта на ўроках прапаноўваць вучням арыентацыйную схему, якая будзе скіроўваць вучняў, на што неабходна акцэнтаваць увагу пры аналізе. Гэта схема можа быць запісана на дошцы або вывешвацца ў выглядзе стацыянарнай карткі.

Пры вывучэнні аповесці К.Чорнага “Насцечка” аналізавалі твор услед за аўтарам па раздзелах:

1 урок – праца над першым раздзелам па пытаннях:

* З якімі героямі мы пазнаёміліся? Зачытаць апісанне старога чалавека.
* Якое ўражанне склалася ў вас аб старым чалавеку? Ці падабаецца аўтару гэты герой?
* А які герой выклікае непрыязнь? Якія эпізоды аб гэтым сведчаць?
* Пры якіх абставінах адбылася першая сустрэча Сержа са Старым?
* 2 урок – праца па 2 і 3 раздзелах, дзе вучні аналізуюць галоўную гераіню Насцечку, параўноўваючы яе з Сержам.
* 3 урок – аналіз 4-5 раздзелаў, дзе вучні сачылі за далейшым развіццём дзеянняў, характарызавалі герояў мінулага пакалення.

**Павобразны шлях –** самы традыцыйны шлях аналізу мастацкага твора. Дадзены від аналізу вядзецца так, што на першым плане аказваюцца вобразы герояў, маральныя калізіі, аднак усё астатняе таксама не застаецца па-за ўвагай. Шлях гэты таксама мае пэўныя недахопы. Часам разбор вобраза зводзіцца да называння асобных рыс характару і ілюстравання гэтых рыс цытатамі. Падобная схема можа быць пераадолена, па- першае, суаднясеннем персанажа з усёй сістэмай вобразаў, па-другое, знаходжаннем своеасаблівага ключа да кожнага героя і кожнага характару.

Праз герояў, праз іх узаемаадносіны пісьменнік раскрывае свае думкі, выяўляе ідэалы, ставіць і вырашае надзённыя праблемы. Кожны тыповы характар — гэта мастацкае адкрыццё. Такім чынам, гэты від аналізу вядзецца так, што на першым плане аказваюцца вобразы герояў твора, маральныя калізіі, але гэта зусім не значыць, што ўсё астатняе застаецца па-за ўвагай. Аналіз усіх кампанентаў твора павінен уплятацца ў назіранні над вобразамі, уводзіцца ў сістэму пытанняў і заданняў. Такі шлях варта выкарыстаць пры аналізе такіх твораў, як “Жураўліны крык” В. Быкава, “Курган” Я. Купалы, “Паром на бурнай рацэ” і “Каласы пад сярпом тваім” У.Караткевіча і інш.

Гэты шлях таксама мае і свае пэўныя недахопы. У школьнай практыцы звесткі разбору вобраза зводзяцца часам да называння асобных рыс герояў і ілюстравання гэтых рыс цытатамі. Падобная схема ў аналізе можа быць пераадолена, па-першае, разбурэннем замкнутасці аналізу характару героя, суаднясеннем персанажа з усёй сістэмай вобразаў, па-другое, знаходжаннем своеасаблівага ключа да кожнага героя і кожнага характару.

Так, пры вывучэнні ў 11 класе рамана Уладзіміра Караткевіча “Каласы пад сярпом тваім” павобразны шлях можа быць адлюстраваны ў наступным фрагменце перспектыўнага планавання.

Алесь Загорскі і сяляне (Кагуты і Корчак).

Алесь Загорскі і сям’я (Стары Вежа, Юры Загорскі, маці).

Алесь Загорскі і дваранства (Чорны Война, Раўбіч, Клейна, Кроер, Хаданскія).

Алесь Загорскі і канкрэтныя гістарычныя асобы (Кастусь Каліноўскі, В. Дунін-Марцінкевіч, Т. Шаўчэнка і інш.).

**Кампазіцыйны шлях** уключае ў сябе падрабязнае вывучэнне мастацкай арганізацыі матэрыялу ў творы. Такі аналіз варта праводзіць праз складанне плану твора.

У 6 – 7 класах такі аналіз праводзіцца праз складанне плана твора (простае пералічэнне частак), а таксама праз назіранне таго, як у паасобных частках твора выяўляецца адзіная мэтанакіраванасць. Пазней уключаецца аналіз кампазіцыйных кампанентаў твора. Школьнікі вучацца бачыць ролю розных кампанентаў у выяўленні ідэйнага зместу твора. У сярэдніх класах кампазіцыйны аналіз можа праводзіцца з выкарыстаннем наступнай табліцы:

|  |  |
| --- | --- |
| Пункты плана | Кампаненты кампазіцыі |
|  | Падзея, апісанне, пейзаж, успамін,  маналог, партрэт, дэталь,  характарыстыка, масавая сцэна і інш |

У час запісу пунктаў плана і кампанентаў абавязкова робіцца кароткі аналіз (высвятленне) ролі кожнага кампанента ў выяўленні ідэйнага зместу твора, спецыфікі вобразаў.

Кампазіцыйны аналіз садзейнічае раскрыццю ўсёй глыбіні майстэрства пісьменніка. Але выбраны для такога шляху твор павінен мець асаблівую кампазіцыйную аснову. Для ўзмацнення сэнсавага ўспрыняцця варта прапанаваць вучням пасля прачытання твора паспрабаваць скласці схематычную сюжэтна-кампазіцыйную структуру твора.

Школьная практыка паказвае, што пры выкарыстанні гэтага шляху паняцце кампазіцыі вучнямі часам ўсведамляецца толькі як развіццё сюжэта (экспазіцыя, завязка, развіццё дзеяння, кульмінацыя, развязка), што і з’яўляецца адным са слабых момантаў. Менавіта гэта і павінна быць пад пільнай увагай настаўніка, які, абіраючы такі шлях аналізу мастацкага твора, павінен давесці да сваіх навучэнцаў, з чаго складаецца паняцце кампазіцыі. Для гэтага можна выкарыстаць актуалізуючую схему-апору.

**Кампазіцыя твора ўключае:**

* Сюжэт;
* Групоўку вобразаў;
* Пазасюжэтныя элементы (лірычныя адступленні, апісанні);
* Устаўныя элементы (легенды, песні, лісты, дакументы);
* Чляненне твора на часткі;
* Апавядальніка і яго ролю ў творы;
* Назву твора;
* Прысвячэнні, эпіграфы;

Напрыклад, апавяданне В.Быкава “ Незагойная рана” можна прааналізаваць па такому плану:

1. Уступныя заняткі ( знаёмства з тэкстам);
2. Вобраз галоўнай гераіні твора.
3. Роля эпізадычных сустрэч у раскрыцці вобраза маці.
4. Роля ўспамінаў і сноў гераіні ў разуменні ўчынкаў і паводзін старога чалавека.
5. Пейзаж. Псіхалагічнае майстэрства аўтара.

Але нават пры выкарыстанні апоры настаўніку неабходна сачыць, каб не адбывалася звычайная накладка тэарэтычных кампазіцыйных паняццяў на саму тканіну твора, а арганізоўваць працу так, каб вучні, аналізучы змест, заўважалі, як размешчаны эпізоды, якая іх роля, чаму менавіта так пададзены яны пісьменнікам. Важна, каб вучні прыйшлі да высновы, што ў высокамастацкім творы ўсё гарманічна спалучана і нічога нельга апусціць або пераставіць, не парушыўшы арыгінальнасці аўтарскай задумы.

Эфектыўна разглядаць гэтым шляхам раман Кузьмы Чорнага “Пошукі будучыні”, аповесць Васіля Быкава “Аблава”, апавяданне “Плачка” Яна Баршчэўскага, паэмы “Песня пра зубра” Міколы Гусоўскага і “Курган” Янкі Купалы, “Сымон-музыка” Якуба Коласа, улічваючы яскравасць сюжэтна-кампазіцыйных асноў гэтых твораў.

**Праблемна-тэматычны шлях** атрымаў сваё развіццё ў другой палове 60-х гадоў ХХ стагоддзя. Ён дазваляе пранікнуць у глыбіню ідэйнага зместу твора і дае спрыяльную глебу для вучнёўскіх пошукаў і разважанняў. Пры праблемным вывучэнні мастацкага твора спалучаюцца два ракурсы: па-першае, увага канцэнтруецца на філасофскіх, сацыяльных, маральных, эстэтычных праблемах, якія раскрываюцца ў творы, па-другое, сама тэхналогія аналізу грунтуецца на праблемным навучанні, на стварэнні праблемных сітуацый, пастаноўцы праблемных пытанняў.

Выкарыстоўваючы гэты шлях, неабходна памятаць і пра тое, што вучні могуць разважаць сумарна і некалькі адцягнена, пакідаючы па-за ўвагай цэласнасць мастацкага палатна і іншыя, больш вузкія, праблемы. Каб недапусціць такіх недахопаў, настаўніку варта дэталізаваць і канкрэтызаваць вузлавыя праблемныя пытанні.

Праблемны аналіз варта пачынаць звылучэння ў аснову разбору магістральнай праблемы твора, якая афармляецца ў цэнтральнае перспектыўнае пытанне. Вылучаная праблема павінна вырашацца ўсім ходам аналізу і весці да асэнсавання агульнай ідэйна-мастацкай канцэпцыі твора.

Сістэма ўрокаў пры гэтым аналізе ўяўляе ланцужок звязаных паміж сабой праблемных сітуацый, у ходзе вырашэння якіх вучні пад кіраўніцтвам настаўніка асэнсоўваюць ідэйны змест, вобразы, мастацкую арыгінальнасць твора.

Праблемная сітуацыя ствараецца шляхам пастаноўкі перспектыўнага праблемнага пытання і разгортваецца праз дабаўленне больш дробных (падпарадкаваных асноўнаму) пытанняў і заданняў. Гэтыя пытанні дапамагаюць не пакінуць без увагі ўсе аспекты твора.

Праблемны аналіз, такім чынам, будуецца на сувязі пытанняў, кожнае з якіх вырашаецца ў проціборстве думак і выхоўвае ў вучняў уменне аргументаваць, абараняць свой пункт гледжання, фармуляваць высновы. Літаратурны аналіз як бы выбудоўваецца намаганнямі саміх вучняў, іх творчага пошуку, але плённы ён тады, калі праблемныя пытанні патрабуюць увагі да сюжэта, кампазіцыі, вобразаў, аўтарскай пазіцыі і абуджаюць цікавасць вучняў.

Выкарыстоўваючы гэты шлях, неабходна памятаць і пра тое, што вучні (а часам і настаўнік), працуючы над пэўнай пастаўленай праблемай, могуць разважаць сумарна і некалькі адцягнена, пакідаючы па-за ўвагай цэласнасць мастацкага палатна і іншыя, больш вузкія, праблемы, узнятыя аўтарам у творы. Каб не дапусціць названых недахопаў, настаўніку варта дэталізаваць і канкрэтызаваць вузлавыя праблемныя пытанні.

Названым шляхам можна вывучаць такія творы, як “Шчасце” М.Танка, “Чалавеку патрэбна не слава...” С. Грахоўскага, “Тутэйшыя” Янкі Купалы, “Memento mori” Я. Брыля, “Знак бяды” Васіля Быкава і інш.

Адразу пасля прачытання твора павінна быць прапанавана пытанне (шэраг пытанняў), пошукі адказу на якое вызначаць увесь наступны алаліз твора. Такое пытанне з’яўляецца перспектыўным або вузлавым.

Сярод праблемных пытанняў пры вывучэнні аповесці Васіля Быкава “Знак бяды” могуць быць наступныя:

1. У чым бачыў В. Быкаў маральныя асновы чалавечых паводзін, свабоду маральнага выбару ў самыя драматычныя моманты жыцця?
2. Пятрок і Сцепаніда Багацькі:ахвяра ці героі?
3. Выпадковы ці заканамерны прыход на службу да фашыстаў Гужа, Каландзёнка і Недасекі?
4. З якой мэтай у творы выкарыстаны прыём рэтраспекцыі?
5. Чаму В. Быкаў паставіў знак роўнасці паміж фашызмам і сталінізмам?
6. Мастацкая сімволіка твора: якая і для чаго?

**Скрыты шлях** — гэта найменш традыцыйны шлях аналізу. Ён прымальны для невялікіх твораў. «Пранікненне» ў тэксты адбываецца праз стварэнне да яго ілюстрацый (часам вусных) або аналіз гатовых ілюстрацый, праз састаўленне кадрапланаў, кінасцэнараў, інсцэніраванне, праз аналіз музычных твораў, спектакляў, палотнаў жывапісу, асновай якіх стаў літаратурны тэкст.

Напрыклад, пры вывучэнні ў 8 класе “Раманса” (Зорка Венера ўзышла над зямлёю...” Максіма Багдановіча ці “Бывай” Аркадзя Куляшова можна пачаць урок з праслухоўвання аўдыёзапісу музычных твораў на названыя вершы. Перад вучнямі будзе пастаўлена задача прасачыць інтанацыйную блізкасць, зліццё музыкі і тэкстаў, адметнасць сродкаў музычнай і паэтычнай выразнасці. Акрамя таго, пры разглядзе раманса “Зорка Венера” варта звярнуць увагу на розную інтэрпрэтацыю верша М. Багдановіча ў рамансах А. Багатырова, С. Палонскага, Р. Шырмы.

Гэты ж шлях можна ўжыць і пры вывучэнні ў 5 класе тэмы “Легенды”, пачаўшы знаёмства з гэтымі творамі з аналізу цыкла палотнаў Аляксея Марачкіна “Легенды”, ажыццяўляючы параўнанні спецыфікі мастацкіх палотнаў (каларыт, фарбы, кампазіцыя і інш.) з асаблівасцямі літаратурнага тэксту.

Пры выкарыстанні дадзенага шляху ёсць небяспека адыходу літаратурнага твора ў свядомасці вучняў на другі план. Гэта можа адбывацца з-за спецыфікі прыёмаў, з-за паглыбленай увагі да выкарыстанай нагляднасці ці сумежных відаў мастацтва.

Вывучаючы верш Ан.Грачанікава “ Зоры спяваюць” прапаноўваю вучням запоўніць табліцу. Адшукаць у вершы зрокавыя і слыхавыя вобразы, запісаць у табліцу і вызначыць, які настрой прысутнічае ў вершы.

Таксама па вершы М.Багдановіча “Ціхі вечар, цёплы вецер, свежы стог” вучні складваць кадраплан:

1-ы кадр. Летні вечар. Змяркаецца. Перад намі скошаны луг, там-сям узвышаюцца стагі. Лёгкі ветрык ледзь варушыць сухія травінкі. Здаецца, што стагі плывуць, нібы карабель.

2-і кадр. На першым плане – адзін стог. Пад ім лёг адпачыць чалавек. Ён углядаецца ў начное неба, назірае. Чалавек і прырода – адно цэлае.

3-і кадр. Скрыжаванне дарог светлымі прамянямі выступае на шэрым фоне. Подых ветру настолькі няўлоўны, што не можа падняць аселы пыл.

4-ы кадр. Бледны ражок месяца праглядвае на нябеснай цёмна-сіняй прасторы. На другім плане паступова расцвітаюць, нібы чароўныя краскі, трапяткія зоркі.

**Шлях аглядавы** выкарыстоўваецца ў асноўным для твораў, якія падаюцца для самастойнага чытання, на знаёмства з якім адводзіцца зусім мала часу. Напрыклад, раман «Людзі на балоце»” І. Мележа вывучаецца паўрочна, а з раманамі «Подых навальніцы» і «Завеі, снежань» вучні знаёмяцца ў агульных рысах. Гаворка звычайна ідзе аб далейшым лёсе герояў, ідэйным змесце. Выбранае кола пытанняў, на якія нацэльвае вучняў настаўнік, разглядаецца ў агульных рысах без увагі да дэталяў.

Гаворка звычайна ідзе і аб далейшым лёсе герояў, ідэйным змесце.

Пры знаёмстве з тэкстам Раісы Баравіковай “ Казкі астранаўта” вучні 7 класа працуюць па такіх пытаннях:

* Што аб’ядноўвае “ касмічныя падарожжы беларусаў?”
* Як беларусы трымаюць нацыянальную годнасць перад іншапланецянамі?
* Расказаць пра міралюбівы характар беларусаў.

**Шлях свабоднага аналізу.** Гэты шлях адрозніваецца ад аглядавага толькі тым, што вучні цалкам самастойныя ў асэнсаванні і ацэнках твора. Напрыклад, паўрочна аналізуецца першы раман Уладзіміра Караткевіча “Каласы пад сярпом тваім”, а аповесць “Зброя” вучням прапануецца прачытаць і выказаць свае ўражанні. Свободны аналіз можа прымяняцца і для твораў, прапанаваных праграмай для самастойнага чытання. Так, пасля вывучэння ў 9 класе манаграфічнай тэмы “Якуб Колас”(паэзія, паэма “Новая зямля”, трылогія “На ростанях”) для самастойнага чытання прапануецца паэма “Сымон-музыка”, якую і можна разгледзець, выкарыстаўшы шлях свабоднага аналізу.

**Камбінаваны шлях** уяўляе сабой спалучэнне некалькіх шляхоў. Такі шлях аналізу выкарыстоўваецца пераважна пры вывучэнні вялікіх эпічных твораў.

Пры вывучэнні рамана Івана Мележа “ Людзі на балоце” вучні даюць характарыстыку героям і адначасова аналізуюць той час і становішча палешукоў. Даюць свае адказы на пытанні:

* Чаму Ганна выйшла замуж за Яўхіма?
* Жыццёвы выбар герояў: ахвяраваць сваім шчасцем дзеля дабрабыту родных, сваёй сям’і; узяць любой цаной,што жадаю; выйсці з беднасці, мара на лепшую зямлю.
* Шукаюць адказ і на такое пытанне: традыцыі і наватарства аўтара ў раскрыцці вобразаў галоўных герояў.

Урок літаратуры – гэта творчасць настаўніка, і таму кожны настаўнік выбірае свой падыход, па-свойму арганізоўвае навучальную дзейнасць, выкарыстоўвае разнастайныя метады і прыёмы працы, кіруючыся сваёй логікай і асабістым бачаннем спасціжэння літаратурных твораў.

Спіс літаратуры

1.Асташонак Л.А. Аналіз літаратурнага твора: вучэб. дапам.- Мн.1999

2. Асташонак Л.А. Методыка выкладання беларускай літаратуры: вучэб. дапам. / пад рэд. В.Я. Ляшук. – Мн, 1999г.

3. Ляшук В.Я. Шляхі аналізу мастацкага твора: вучэб. дапам.- Мн.,1999г.

4. Ляшук В.Я. Методыка выкладання беларускай літаратуры: вучэб. дапам. пад рэд. В.Я. Ляшук. – Мн, 1999г.

5. Руцкая А.В. Шляхі аналізу мастацкага твора: вучэб. дапам. – Мн,2006г.

6. Бельскі А. І. Сучасная беларуская літаратура. – Мн.,1997г.